**Тақырыбы**: «Экологиялық соқпақтың, құлпынай алаңына саяхат».

**Мақсаты**:

* Балалардың экологиялық соқпаққа деген қызығушылықтарын арттырып, құлпынай жидегімен таныстыру:
* Құлпынай жидегінің құрамымен, пайдасы жайлы білімдерін тереңдету;
* Құлпынай жидегін баптай білуге баулу

**Қажетті құрал-жабдықтар**: экологиялық соқпақ, тырнауыш, күрек, қайшы, құлпынай тосабы.

*Сабақтың барысы:*

**Шаттық шеңбері:**

Табиғатым тамаша,

Көз тоймайды қараса.

Табиғатты аялап,

Жүрейікші балаша.

Самал жел бізді желдетші,

Күн нұры бізді жарқырат.

Таза ауа бізге дем берші,

Мөлдір су бізді салқындат.

Балалар себет тауып алады, оның ішінде құлпынай жидегі болады.

**Тәрбиеші:**

* Балалар, бұл қандай жидек?
* Ол жайлы біз тереңірек Буль атайдан сұрап білейік, мүмкін ол оның экологиялық соқпағында өсетін шығар.

Экологиялық соқпаққа біз таза ауа жұтып, жаяу барамыз.

*Балалар Буль атаймен амандасады*.

**Тәрбиеші:**

* Буль атай, мына жидек сіздерде өсе ме?

**Буль атай:**

- Иә, ол менің соқпағымдағы Ботагөздің алаңында өседі.

- Біз осы жидек жайлы тереңірек білгіміз келеді, бізді Ботагөзге апарыңызшы.

- Әрине апарамын, тек менің сендерге қоятын бір талабым бар. Менің жұмбақтарымның шешулерін тапсаңдар, жол көрсетіп апарамын.

***Жұмбақтар:***

Екі басы дөңгелек,

Қиғанға үйір,

Екі басы сүйір. *(Қайшы)*

Ұстап алып сабынан,

Басып қалып аяқпен,

Жер қазамыз онымен. *(Күрек)*

Күні бойы үн қатпай,

Шапқан шөпті құрғатпай

Жинайды ол дестелеп *(Айыр )*

**Буль атай:**

* Жарайсыңдар, балалар.

Ал енді менің соңымнан еріңдер.

Ботагөз балаларды қарсы алады.

**Буль атай:**

* Бөтагөз, балалар сенің алаңында өсетін жидек жайлы білгілері келеді.

**Ботагөз :**

* Жақсы, мені мұқият тыңдаңдар.

Құлпынай - раушангүл тұқымдасына жататын көп жылдық шөптесін өсімдіктер.

Биіктігі 30 - 35см, жапырағы үш тармақты, ірі, ашық жасыл, қалың түпті өсімдік.

Гүл сабақтары жапырақтарына жақын орналасады. Жемісі - жидек, тәтті, хош иісті. Мамырда гүлдеп, маусымда жеміс береді, мұртшалар пайда болып, мұртша арқылы өсімдік тез арада көлденең жайылады. Құлпынай суыққа төзімді, бірақ ұзақ уақыт болатын суықта, әсіресе, қарсыз жылдары түптері үсіп кетеді. Құрғақшылыққа төзімсіз, көлеңкелеу жерде жақсы өседі. Жеміс беруі бүлдіргенге қарағанда төмен. Құлпынайдың Шпанка, Миланская, Гүлжан т.б сұрыпты түрлері бар.

Сұрпына қарай ерте көктемде, жазда, күзде жеміс береді. Сонымен қатар, жаз бойы, күздің суық күндеріне дейін жеміс беретін сұрыптары бар.Құлпынай дәруменге аса бай. Құрамындағы С дәруменінің мөлшері цитрус өсімдіктеріне қарағанда анағұрлым көп.

Сонымен қатар минералдар мен микроэлементтері де көп: темір, магний, калий, кальций, цинк, марганец, фосфор, йод бар.

Құлпынай дәрумен жетіспеушілікке өте пайдалы. Ағзаны тазартып, зәрді және терді шығарады. Иммунитетті күшейтіп, қан аздыққа көмектеседі. Микробқа қарсы қасиеті жоғарғы болғандықтан, асқазан ауруы бар адамдарға аса пайдалы, жөтел және өкпе ауруларына құлпынайдың жапырақтарын қайнатып ішсе, тез арада жазылып кетуге болады. Құлпынайдан шырын, тосап жасайды.

* Ал сендердің аналарың құлпынайдан не жасайды?

Сонымен қатар хош иісі үшін парфюмерияда қолданады.

Ең бірінші өскінін көшет деп атайды. Оны екі жағынан қиып басқа жерге отырғызуға болады.

**Тәрбиеші:**

- Ботагөз, байқаймын сенің құлпынайларыңның көшеттері көп екен.

- Иә, келесі жылы көп өнім алу үшін, оларды қиып, отырғызу керек.

**Тәрбиеші:**

* Балалар, Ботагөзге көмектесейік.

**Буль атай:**

- Жұмысты бастамас бұрын сергіп алайық.

***Сергіту сәті:***

Буль атайдың соқпағында,

Жидектері көп екен,

Теріп-жинап алайық,

Тосапты біз, қайнатайық.

*Балалар көшеттерді егіп жұмыс жасау*.

***Қимылды ойын: «Аюдың апаны»***

Әне аюдың апаны, жатыр онда дәу аю.

Ақырын басып барайық,

Жидектерді терейік,

Ұйықтап жатқан аюды, оятып біз алмайық.

*Балалар құлпынай туралы тақпақ оқиды.*

Нарттай болып құлпынай

Пісіпті ғой, шіркін- ай!

Құлпынайдың дәмінен

Тартуға жұрт ынтық-ай!.

Болар сусын десең де,

Тоймайсың қанша жесең де.

Жасайды одан әтір де,

Жапырағы ем жөтелге.

**Ботагөз бен Буль атай:**

Ауырмаңдар, жөтелмеңдер,

Мына тосаппен шай ішіңдер.

*Балалар рахмет айтып қоштасады*

Ағаш бұта жасыл шөп!

Жайқалып өскен гүлдер көп!

Рақмет саған, қайырымды жер!

Бізге берген таза ауа, көлеңкені!

Жапырақ, жидек пен жемістер!

Рақмет саған ғажайып өсімдіктер!

Жапырақты жұлмаймыз!

Бұтақты сындырмаймыз!

Су құямыз, қараймыз!

Табиғатты қорғаймыз!